寶梵大師真贊
作者：黄庭堅
朝代：宋

paragraphs: 穆然而肅，毗尼藏也。
熙然而溫，同塵相也。
默然而說，法中龍象也。
知文知武，染衣將相也。
淵然而深，飽儒術也。
悠然而思，入詩律也。
鉢囊如空，不受實也。
室中生光，無長物也。
十有七年，爲法城塹也。
五十八夏，圭璋無玷也。
斬然而秀，出火宅也。
漻然而化，薪火息也。
子孫繩繩，奉承丹青。
眸子睟明，吾觀其役物之智。
袖手微笑，人挹其臨財之清。